Seksvoorligting: Departement probeer ‘aandag aflei van grafiese inhoud’Van die beplande inhoud vir seksvoorligting in skole. (Foto: skermgreep) Die organisasie Freedom of Religion SA (FOR SA) het teruggekap ná die departement van onderwys vandeesweek die “opsetlike wanvoorstelling” van feite rakende sommige aspekte van die inhoud in die vak lewensoriëntering met minagting verwerp het. Maroela Media het vroeër berig dat die departement se nuwe omvattende kurrikulum vir seksuele onderrig glo behels dat leerders hul geslagsdele in die klas identifiseer, kommentaar lewer op naakfoto’s wat gebruik is in seksklets-boodskappe (sex texting) en leer wat behels vaginale, orale en anale seks. Die inhoud is onlangs aan lede van die parlement beskikbaar gestel en op die groep FOR SA se webwerf geplaas. Dit het ŉ herrie laat losbars. Die departement het op elk van FOR SA se bewerings gereageer, maar die organisasie sê die departement probeer FOR SA en ander nou die sondebokke maak vir sy eie nalatigheid. “Sodoende probeer hulle ook die aandag aflei van die grafiese visuele en beskrywende inhoud van die kurrikulum,” het Michael Swain, uitvoerende hoof van FOR SA, gesê. Swain sê die organisasie bly bekommerd omdat nóg onderwysers nóg ouers behoorlik geraadpleeg is. Hy sê ouers moet die lesmateriaal te siene kry voordat dit aangebied word en moet ook die reg hê om te besluit wat is – en wat is nié – gepas wanneer hul kinders oor seks en seksualiteit onderrig word. Hy sê ouers moet ook toegelaat word om hul kinders aan die klas te onttrek sonder enige straf daarvoor. Die organisasie sê onlangse studies wys die leermateriaal gaan die teenoorgestelde gevolge inhou van dít wat die departement beloof. Dié studies lewer bewyse van vroeëre seksuele aktiwiteit, meer seksmaats, minder kondoomgebruik, hoër vlakke van seksueel oordraagbare siektes en MIV, asook selfs ŉ toename in seksuele geweld weens blootstelling aan seksuele inhoud van ŉ soortgelyke aard. Die departement het vandeesweek gesê hy verwerp die idee dat die seksvoorligting kinders seksualiseer en bestempel die aanhaling van enkele sinne uit die voorgeskrewe lesplanne as “moedswillig”. FOR SA sê kinders is van nature ondersoekend en ŉ graad 8-les met ŉ beskrywing van vaginale, anale en orale seks hou die gevaar in dat kinders voortydig geseksualiseer gaan word. Die beplande inhoud vir seksvoorligting in skole. “FOR SA het dit nog nooit betwis dat daar ernstige bestaande maatskaplike probleme met tienerswangerskappe, MIV-besmetting en seksuele geweld is nie. Ons het al in die openbaar gesê die departement het grondige rede om seksonderrig in die lewensoriënteringsillabus in te sluit en het ook met die departement vergader om die kwessie te bespreek,” het Swain gesê. “Die departement het erken dat ouers en onderwysers nie behoorlik tydens die kurrikulumontwikkelingsproses geraadpleeg is nie. Hy het ook gesê hy gaan ‘Afrika-oplossings vir Afrika-probleme’ ontwikkel. “Die feit dat die Federasie van Beheerliggame van Suid-Afrikaanse Skole (Fedsas) en die Suid-Afrikaanse Onderwysersunie (SAOU) hewig kapsie maak teen die gebrek aan raadpleging en selfs vir ŉ boikot vra, is ŉ duidelike bewys dat daar nie behoorlik oorleg gepleeg is nie,” het Swain gesê. Swain sê FOR SA se grootste beswaar is dat ouers se insette geïgnoreer word. Hy sê seksvoorligting is nie ŉ neutrale vak soos wiskunde nie, en dit is onmoontlik om aan te bied sonder om ŉ morele standpunt oor te dra. Hy sê hoewel sommige ouers tevrede daarmee is om die besluit oor wat hul kinders oor seks en seksualiteit geleer word aan die staat oor te laat, wil talle ander ouers hul eie waardestelsel aan hul kinders oordra. “Die departement blyk minagtend te wees jeens die gevestigde regte en geldige kommer van ouers wanneer hy sê dit ‘is ons beginsel om ouers te oriënteer wanneer nuwe lesplanne ingestel word’. “Oriëntering is nie raadpleging nie,” het Swain gesê.